2004D9020 — FI — 31.05.2007 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

Muutettu:

▼B

KOMISSION PÄÄTÖS,

tehty 23 päivänä joulukuuta 2003,

energia-alalla toteutettavaa yhteisön toimintaa hallinnoivan toimeenpanevan ”Älykkään energiahuollon viraston” perustamisesta neuvoston asetuksen (EY) N:o 58/2003 mukaisesti

(2004/20/EY)

EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19 päivänä joulukuuta 2002 annetun neuvoston asetuksen (EY) N:o 58/2003 ( 1 ) ja erityisesti sen 3 artiklan 1 kohdan, sekä katsoo seuraavaa: (1) Euroopan unioni on kestävän kehityksen strategian puitteissa toteuttanut uusiutuvia energialähteitä ja energiatehokkuutta edistäviä ja kehittäviä toimenpiteitä myötävaikuttaakseen tasapainoisella tavalla seuraavien yleisten tavoitteiden saavuttamiseen: energian toimitusvarmuus, kilpailukyky ja ympäristönsuojelu. (2) Näihin toimenpiteisiin kuuluu energia-alan toimien monivuotisesta ohjelmasta ”Älykäs energiahuolto Euroopassa” (2003—2006) 26 päivänä kesäkuuta 2003 tehty Euroopan parlamentin ja neuvoston päätös N:o 1230/2003/EY ( 2 ). Kyseisen ohjelman toiminta-alat ovat uusiutuvien energialähteiden ja energiatehokkuuden kehittäminen, mukaan luettuna niiden kehittäminen liikenteen alalla, sekä niiden edistäminen kehitysmaissa. (3) Asetuksessa (EY) N:o 58/2003 valtuutetaan komissio päättämään siinä vahvistetun yleisen perussäännön mukaisten toimeenpanovirastojen perustamisesta ja antamaan niille tiettyjä yhteisön ohjelman tai useampien ohjelmien hallinnointitehtäviä. (4) Perustamalla toimeenpanoviraston komissio voi itse keskittyä niihin ensisijaisiin toimintoihinsa ja tehtäviinsä, joita ei voida ulkoistaa, ja säilyttää samalla lopullisen hallinnan, valvonnan ja vastuun toimeenpanovirastojen hoitamista tehtävistä. (5) Ohjelman ”Älykäs energiahuolto Euroopassa” hallinnoinnin tarkoituksena on toteuttaa teknisluonteisia hankkeita, jotka eivät edellytä poliittista päätöstä mutta jotka edellyttävät korkeatasoista teknistä ja taloudellista osaamista koko hankesyklin ajan. (6) Tällaisen ohjelman täytäntöönpanoon liittyviä tehtäviä voidaan siirtää toimeenpanovirastolle erottamalla selkeästi toisistaan ohjelmasuunnittelu, ensisijaisten tavoitteiden asettaminen ja ohjelman arviointi, jotka ovat komission yksiköiden tehtäviä, ja hankkeiden toteuttaminen, joka annetaan toimeenpanoviraston tehtäväksi. (7) Tästä asiasta suoritettu kustannus-hyötyanalyysi osoittaa, että toimeenpanovirasto voi suorittaa tietyt hallinnointitehtävät, kuten talousarvion toteuttamisen, hankkeiden teknisen ja kirjanpidollisen seurannan sekä tulosten levittämisen ja hyödyntämisen, tehokkaammin kuin komissio ja varmistaa samalla, että komissio toteuttaa ohjelman ”Älykäs energiahuolto Euroopassa” noudattaen sitä koskevaa päätöstä, työohjelmaa ja suuntaviivoja, jotka komissio on hyväksynyt kyseisen päätöksen 8 artiklassa tarkoitetun komitean avustuksella. (8) Toimeenpanovirasto antaa mahdollisuuden hallinnoida entistä tehokkaammin kyseistä uutta ohjelmaa, jota on vahvistettu huomattavasti edeltäjäänsä verrattuna. (9) Jos toimeenpanovirasto suorittaa yksilöidyt tehtävät, komission yksiköt voivat keskittyä strategisiin ja sääntelykysymyksiin ja moninkertaistaa samalla tuen, jota yhteisö antaa jäsenvaltioissa toteutettaville monikansallisille toimille, mikä on paras tapa saavuttaa eri säädöksissä asetetut energiatavoitteet sekä toteuttaa uusiutuvia energialähteitä ja energiatehokkuutta koskevia muita toimia, liikenteen alalla toteutettavat toimet mukaan luettuina. (10) Komission ensisijaisten tavoitteiden saavuttaminen ja erityisesti kestävän kehityksen strategian täytäntöönpano voivat johtaa siihen, että yhteisön politiikassa toteutetaan edellä mainittuja aloja koskevia toimia, jotka edellyttävät komissiolta sellaista toimintaa, jonka toimeenpanovirasto voi toteuttaa. On aiheellista säätää, että toimeenpanovirastolle voidaan määrätä hallinnointiin ja toimeenpanoon liittyviä lisätehtäviä. (11) Tässä päätöksessä säädetyt toimenpiteet ovat toimeenpanovirastojen komitean lausunnon mukaiset, sekä katsoo seuraavaa: ON PÄÄTTÄNYT SEURAAVAA:

1 artikla

Viraston perustaminen

1. Perustetaan energia-alalla toteutettavia yhteisön toimia hallinnoiva toimeenpanovirasto (jäljempänä ”virasto”), jonka perussäännöstä säädetään asetuksessa (EY) N:o 58/2003.

▼M1

2. Viraston nimi on ”Kilpailukyvyn ja innovoinnin toimeenpanovirasto”.

▼B

2 artikla

Sijoittaminen

Virasto sijoitetaan Brysseliin.

▼M1

3 artikla

Toimintajakso

Viraston toimintajakso alkaa 1 päivänä tammikuuta 2004 ja päättyy 31 päivänä joulukuuta 2015.

4 artikla

Tarkoitus ja tehtävät

1. Hallinnoidakseen yhteisön toimia energia-alalla ja yrittäjyyden ja innovoinnin alalla, ekoinnovaatiot mukaan luettuina, sekä kestävien tavarakuljetusten alalla osana kilpailukyvyn ja innovoinnin puiteohjelmaa 2007–2013, joka on perustettu Euroopan parlamentin ja neuvoston päätöksellä N:o 1639/2006/EY ( 3 ), sekä osana toista Marco Polo -ohjelmaa 2007–2013, joka on perustettu Euroopan parlamentin ja neuvoston asetuksella (EY) N:o 1692/2006 ( 4 ), virasto vastaa seuraavista täytäntöönpanotehtävistä:

a) Älykäs energiahuolto Euroopassa -ohjelman ja Yrittäjyyden ja innovoinnin ohjelman, jotka on perustettu päätöksellä N:o 1639/2006/EY, sekä toisen Marco Polo -ohjelman yksittäisten hankkeiden kaikkien vaiheiden hallinnointi sekä tältä osin tarvittavan valvonnan toteuttaminen ja mainittujen tehtävien edellyttämien päätösten tekeminen komission antaman valtuutuksen nojalla;

b) talousarvion tulojen ja menojen toteuttamistoimien vahvistaminen sekä kaikkien täytäntöönpanon hallinnoimiseksi tarvittavien toimien, etenkin kilpailukyvyn ja innovoinnin puiteohjelmaan ja toiseen Marco Polo -ohjelmaan kuuluvien sopimusten tekemiseen ja avustusten myöntämiseen liittyvien toimien, toteuttaminen komission valtuutuksen nojalla;

c) kilpailukyvyn ja innovoinnin puiteohjelman ja toisen Marco Polo -ohjelman täytäntöönpanon ohjaamiseksi ja arvioimiseksi tarvittavien tietojen keruu, käsittely ja toimittaminen komissiolle.

2. Lisäksi virasto hallinnoi sille annettujen täytäntöönpanotoimien kaikkia vaiheita seuraavien ohjelmien yhteydessä:

a) Älykäs energiahuolto Euroopassa -ohjelma (2003–2006), joka on perustettu Euroopan parlamentin ja neuvoston päätöksellä N:o 1230/2003/EY ( 5 );

b) Marco Polo -ohjelma (2003–2006), joka on perustettu Euroopan parlamentin ja neuvoston asetuksella (EY) N:o 1382/2003 ( 6 ).

Ensimmäisen alakohdan b alakohdassa tarkoitettuja täytäntöönpanotoimia koskevat komission oikeudet ja velvollisuudet annetaan virastolle.

3. Komissio voi kuultuaan asetuksen (EY) N:o 58/2003 24 artiklalla perustettua komiteaa antaa virastolle valtuudet vastaavanlaisten tehtävien hoitamiseen 1 kohdassa tarkoitetuilla aloilla kilpailukyvyn ja innovoinnin puiteohjelman tai muiden yhteisön ohjelmien yhteydessä edellä mainitun asetuksen 2 artiklan mukaisesti.

4. Valtuuksien antamisesta tehtävässä komission päätöksessä määritellään tarkasti kaikki virastolle annetut tehtävät ja sitä mukautetaan virastolle mahdollisesti annettavien uusien tehtävien mukaan. Komission päätös annetaan tiedoksi asetuksen (EY) N:o 58/2003 24 artiklalla perustetulle komitealle.

▼B

5 artikla

Organisaatiorakenne

1. Virastoa johtaa johtokunta ja johtaja, jotka komissio nimittää.

2. Johtokunnan jäsenet nimitetään kolmeksi vuodeksi.

3. Viraston johtaja nimitetään viideksi vuodeksi.

▼M1

6 artikla

Avustukset

Virasto saa avustuksia, jotka otetaan Euroopan yhteisöjen yleiseen talousarvioon kilpailukyvyn ja innovoinnin puiteohjelmalle ja toiselle Marco Polo -ohjelmalle osoitetuista varoista ja tarvittaessa muiden sellaisten yhteisön ohjelmien tai toimien varoista, joiden täytäntöönpano on annettu viraston tehtäväksi 4 artiklan 3 kohdan mukaisesti.

▼B

7 artikla

Valvonta ja raportointi

Virasto toimii komission valvonnassa, ja sen on raportoitava säännöllisin väliajoin sille annettujen ohjelmien täytäntöönpanotehtävien toteuttamisesta valtuutusasiakirjassa esitettyjen järjestelyjen ja määräaikojen mukaisesti.

▼M1

8 artikla

Hallintobudjetin toteuttaminen

Virasto toteuttaa hallintobudjettinsa noudattaen komission asetuksen (EY) N:o 1653/2004 ( 7 ) säännöksiä.

( 1 ) EYVL L 11, 16.1.2003, s. 1.

( 2 ) EUVL L 176, 15.7.2003, s. 29.

( 3 ) EUVL L 310, 9.11.2006, s. 15.

( 4 ) EUVL L 328, 24.11.2006, s. 1.

( 5 ) EUVL L 176, 15.7.2003, s. 29.

( 6 ) EUVL L 196, 2.8.2003, s. 1.

( 7 ) EUVL L 297, 22.9.2004, s. 6.